**ДОКЛАД**

**за извършена проверка в обект: „Електроцентрала 1,5 МВт за производство на енергия с комбиниран цикъл и индиректно използване на биомаса“, собственост на ”БИОНА ГАЗ“ ООД, площадка с. Цалапица, общ. Родопи.**

На основание План за контролната дейност за 2021 г. на РИОСВ – Пловдив, утвърден от Министъра на околната среда и водите, Заповед № РД-24 /05.02.2021г. и Заповед № РД-106 /19.05.21 г. на Директора на РИОСВ-Пловдив е извършена комплексна проверка на 08.06.2021 г. в „Електроцентрала 1,5 МВт за производство на енергия с комбиниран цикъл и индиректно използване на биомаса“, собственост на ”Биона Газ“ ООД, разположена в землището на с. Цалапица, общ. Родопи, обл. Пловдив.

1. **Цел на проверката:**

Основна цел на проверката е установяване на нивото и степента на съответствие на дейността в обекта с изискванията, заложени в Закон за управление на отпадъците (ЗУО) и Законът за чистотата на атмосферния въздух (ЗЧАВ)

**II. Проверени инсталации:**

Обектът - електроцентрала собственост на”Биона Газ“ ООД - е разположен в землището на с. Цалапица, общ. Родопи, обл. Пловдив. Основната дейност в обекта е производство на ел. и топло енергия, при инсталирана мощност 1,5 МW, чрез индиректно използване на биомаса.

Проверени са следните инсталации и съоръжения:

* Покрита торова яма за съхранение на входящата торова маса с вместимост 250 м3;
* Силажни ями – силажът се съхранява в ПВЦ ръкави с диаметър 3м и 75м дължина с вместимост на всеки ръкав от 250 тона.
* 2 бр. биореактори за анаеробна мезофилна ферментация на тор и растителна биомаса (силаж) с обем 2000м3/всеки;
* 1бр. след ферментатор – 2000м3;
* 2 бр. резервоари за събиране на течна фракция;
* площадка за събиране на твърда фракция от биомаса;
* когенератор с охладителна система;

След приключване на ферментационния процес, посредством съоръжение за сепарация се отделя твърдата от течната фракция. Твърдата фракция се съхранява на открито на площадката. Течната фракция се съхранява в два броя резервоари с вместимост 2х5000м3. Твърдата и течната фракция са класифицирани, като продукти, които могат да се използват в земеделието за наторяване на земеделски земи. При проверката, обектът работи при пълно натоварване на производствените мощности.

**III. Констатации от проверката по компоненти и фактори:**

**1. *Фактор „Отпадъци”***

Към момента на проверката и извършения обход на място се констатира, че площадката на „Биона Газ“ ООД е оградена, охраняема с изградена инфраструктура с покритие от бетон и чакълирани участъци. Има обособени места и съдове за съхранение на формираните от дейността на дружеството отпадъци в зависимост от техния вид, състав и свойства. Опасните отпадъци се съхраняват в закрито помещение, в необходимите за това съдове с обозначителни табели. На територията на обекта са създадени необходимите условия за извършване на дейност по третиране на отпадъци, съгласно Закона за управление на отпадъците /ЗУО/(*ДВ. бр.53 от 13 юли 2012г., с посл. изм. и доп.*) и подзаконовата нормативна уредба.

За извършване на дейността, дружеството притежава издадено от Директора на РИОСВ – Пловдив Решение № 09-ДО-1074-02 от 23.11.2017г. за дейности с код R3 и R13, за отпадъци с код – 02 01 06 и 02 05 01 и дейностR10 и R13 за отпадъци с код 19 06 05 и 19 06 06 и регистрационен документ № 09-РД-526-00 от 07.12.2015г. за събиране и транспортиране на отпадъци.

Извършена е класификация на генерираните от дейността отпадъци, за което дружеството притежава утвърдени от Директора на РИОСВ-Пловдив работни листове за класификация на отпадъци. Дружеството води отчетност в НИСО, съгласно необходимите за дейността приложения с последен запис 07.06.2021г.

За предаването на образуваните от дружеството отпадъци са представени сключени договори с „Омникар БГ“ ЕООД и „Марси Пласт“ ООД.

Представи се договор за покупка – продажба на тор с „КОМСО“ ООД.

Дружеството е изпратило годишен отчет по отпадъците за 2020г., до ИАОС-София с вх. № 7001/12.03.2021г.

Представени са протоколи от изпитване на ферментационния продукт от акредитирана лаборатория за изпитване на твърди биогорива и компост, като последният протокол е от 30.03.2021г.

Представи се удостоверение за регистрация на обект за производство на суровини и храни от животински произход непредназначени за консумация от хора № 1010/19.02.0221г. от ОДБХ-Пловдив.

В момента на проверката инсталацията работи в режим на натоварване 95%.

***2. Компонент атмосферен въздух***

При проверка се извършиха контролни измервания на емисиите на вредни вещества, изпускани в атмосферния въздух от изпускащо устройство към когенератор - № К1 към Централа за комбинирано производство на електрическа енергия чрез изгаряне на биогаз, стопанисвана от „Биона Газ“ ООД. Измерванията са в изпълнение на Годишен график за емисионен контрол през 2021г. утвърден от Директора на ИАОС-София.

Към момента на проведените измервания, инсталацията работи в режим на натоварване 95%. Отпадъчните газове се изпускат в атмосферата при постоянни параметри на газовите потоци. Измерванията са извършени от експерти към Регионална лаборатория – Пловдив към ИАОС-София, като резултатите се нанасят в отделни протоколи, които се изготвят от РЛ-Пловдив и се представят пред РИОСВ-Пловдив.

При извършен обход извън границите на площадката на обекта не е установена миризма характерна за дейността на обекта. Измерването е извършено при спазване на изискванията поставени в глава трета от наредба № 6/1999, (*обн. ДВ бр. 31 от 1999г. с посл. изм. и доп*.).

При извършената проверката се представи досие на охладителната система - чилър, използвано в обекта, изготвено съгласно образеца по приложение № 3 от Наредба № 1/ от 17.02.2017г. (*обн. ДВ бр. 20 от 2017г. с посл. изм. и доп*.). Досието се води редовно с нанесени проверки за течове и херметичност на системата. В срока до 15.02.2021г. пред РИОСВ – Пловдив е представен отчет за предходната година, съгласно приложение № 9 на Наредба № 1/ от 17.02.2017г. (*обн. ДВ бр. 20 от 2017г. с посл. изм. и доп*.).

**ΙV. Съответствие, последващ контрол.**

Не са констатирани несъответствия на обекта с изискванията на екологичното законодателство.

**ИВАЙЛО ЙОТКОВ**

*Директор на РИОСВ - Пловдив*